החברה נוסדה על ידי בוריס הגלין, יזם וממציא רוסי שנמלט לשוודיה בעקבות המהפכה הבולשביקית. הגלין עבר לארצות הברית ב-1940 בעקבות כיבוש נורווגיה על ידי גרמניה הנאצית. הוא הביא עימו לאמריקה מכונת ההצפנה דגם M-209 שיתרונה בזכות היותה ניידת וניתנת לשימוש בשטח. במהלך מלחמת העולם השנייה יוצרו במפעל סמית'-קורונה כ-140,000 מכונות הצפנה לשימוש כוחות בעלות הברית. בתום המלחמה שב הגלין לשוודיה ופיתח מכונת הצפנה משוכללת יותר, דגם CX-52. ב-1952 עבר לשווייץ בה ייסד את חברת Crypto AG. האמריקאים שחששו מיכולות ההצפנה החדשות, סיכמו עם הגלין על שיתוף פעולה, שכלל זכות סירוב שלהם למכירת מכונות ללקוחות מסוימים, בתמורה לפיצוי כספי. ב-1967 פנתה אל הגלין סוכנות הביון הצרפתית בבקשה לרכוש את פעילות החברה יחד עם סוכנות הביון המערב גרמנית. הגלין דחה את ההצעה ודיווח על כך לאמריקאים. ב-1970 נמכרה החברה ל-CIA ולסוכנות הביון הגרמנית תמורת 5.75 מיליון דולר. הבעלות החדשה על החברה הוסתרה על ידי שימוש בחברות קש בליכטנשטיין. לצורך הגדלת פעילות החברה גויסו חברות סימנס ומוטורולה. תוך חמש שנים קפצו מכירות החברה מ-15 מיליון פרנק שווייצרי לכ-50 מיליון פרנק, ומספר עובדיה גדל לכ-250.